**Međunarodni dan ozonskog omotača**

**Važnost ozonskog omotača**

Život na našem planetu počeo se stvarati u vodi, u praoceanima. Na kopnu u početku nije bilo života jer je UV zračenje bilo toliko jako da je uništilo bilo kakav oblik života. Alge u vodi procesom fotosinteze stvarale su kisik. Kada su se mora napunila kisikom, kisik je iz vode počeo izlaziti na kopno. Počela se stvarati atmosfera bogata kisikom. Kisik se u višim slojevima atmosfere spajao u složenije molekule građene od tri atoma kisika koje nazivamo **ozonom**. Ozonski sloj najgušći je na visini oko 20 – 25 km. **Ozonski omotač** sprječava prodiranje štetnih **UV zraka** na Zemlju. Tek nakon stvaranja ozonskog omotača počeo se razvijati život na kopnu.

**Ozonske rupe**

Znanstvenici redovito mjere količinu ozona u atmosferi. Već sredinom 1970-ih godina uočili su promjene u ozonskom sloju na Antartici. Izrazito niske koncentracije ozona koje propuštaju UV zrake nazivamo ozonske rupe. UV zračenje koje dospije na Zemlju štetno djeluje na zdravlje ljudi. UV zrake uzrokuju **rak kože**.   
Štetni spojevi koji se koriste u **rashladnim uređajima** (hladnjacima, klima uređajima) te potisni plinovi u **sprejevima** oštećuju ozonski omotač. Ovi štetni plinovi sadrže klor, zovu se freoni i haloni.   
Ozonske rupe pojavljuju se nad polarnim krajevima. Štetni spojevi, freoni i haloni, zadržavaju se u polarnim stratosferskim oblacima. Polarni oblaci nastaju pri jako niskim temperaturama (na – 80 °C) nad polarnim krajevima i sadrže ledene kristaliće u kojima su zarobljeni štetni plinovi.   
Kako bi se spriječilo oštećenje ozonskog omotača bilo je nužno smanjiti upotrebu štetnih tvari koje ga oštećuju.   
Godine 1985. usvojena je **Bečka konvencija o zaštiti ozonskog omotača**. Zemlje potpisnice prihvatile su da će poduzeti konkretne mjere protiv upotrebe štetnih spojeva u proizvodima kako bi se smanjilo njihovo otpuštanje u atmosferu.   
Međutim, ova konvencija nije zahtijevala od zemalja potpisnica da preuzmu kontrolu nad upotrebom takvih štetnih kemikalija. To je učinjeno tek usvajanjem **Montrealskog protokola** **o tvarima koje oštećuju ozonski omotač** koji je potpisan **16. rujna** 1987. godine. Ovim protokolom zemlje su se obvezale da će ukinuti proizvodnju spojeva koji uništavaju ozonski omotač. Protokol su tada potpisale 22 zemlje, a danas broji 197 zemalja članica, od čega je 146 zemalja smanjilo potrošnju freona i halona.

**16. rujan** proglašen je **Međunarodnim danom očuvanja ozonskog omotača**, u znak sjećanja na datum potpisivanja Montrealskog protokola o tvarima koje oštećuju ozonski omotač.  
Ulaskom u Europsku uniju Hrvatska je1991. godine postala potpisnica Montrealskog protokola.